Document ID: /fineweb-2-swissfilter-quality_10-filterrobots/filtered/01798.jsonl.gz/955

D Saison hett holprig ahgfange:
Viu Niederlage, schlechti Stimmig, dr Chopf lah hange, enttüschige, sech nonid gfunge, trotz allem motiviert zum wytercho, ä neui Trainersituation, neui Teamkonstellation, Verletzige, u doch dr Gloube dra dasmer chöi u wei.
Dr Wändepunkt: Mir hei gwüsst üses Team isch fähig das besser z mache u hei üs zure Krisesitzig zämeda. Ds Gspräch isch für aui erliechterend gsi, mir hei üs usgsproche u Schritte diskutiert wiemer besser chöi trainiere und üsi Bestleistig im Match abrüefe.
U so ischs när super wyter gange: Siegesserie, viu Publikum wo üs ungerstützt hett, top Matchvorbereitige, gueti u positivi Emotione, top Ihsatz u viu Kampgeist, Wille, geili Ahgriffe, perfekti Päss, wäutklass Abnahme u hammer Service... Was wott meh me?
So heimer üses Ziu erreicht, dr Ligaerhaut isch super gschafft mitem 6. Platz. Sehr viu cooli und spannendi Matche gha ohni ä 3:0 Niederlage müesse z kassiere. Nachdem mir viu engi Match mit chli Pech 3:2 verlore hei, heimer im auerletzte Match nomau auess gä u endlech 3:2 gwunne. Merci Phippu & Chrigu für die Saison u eue toll Ihsatz.
Üsi Zuekunft: viu Chrafteinheite mitem Pesche, Basistraining mitem Pele, Ballihheite mitem Chrigu, nid ganz z gliche Team, u doch mit ganz viu Motivation und Wille wärde mir üse Wäg ga.
Ufne wyteri tolli Saison im Dame 1! Yeeeeeeah!